2013/0179 (NLE)

Forslag til

RÅDETS AFGØRELSE

om et uforholdsmæssigt stort underskud i Malta

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 126, stk. 6,

under henvisning til forslag fra Kommissionen,

under henvisning til Maltas bemærkninger, og

ud fra følgende i betragtninger:

(1) I henhold til artikel 126 i traktaten om Den Europæiske Unions funktionsmåde (TEUF) skal medlemsstaterne undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og for en holdbar og stærk vækst, som fører til øget beskæftigelse.

(3) I henhold til proceduren i forbindelse med uforholdsmæssigt store underskud, jf. artikel 126 i TEUF, der er uddybet i Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud[1] (der indgår i stabilitets- og vækstpagten), skal der vedtages en beslutning om, at der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om gennemførelse af proceduren i forbindelse med uforholdsmæssigt store underskud. Rådets forordning (EF) nr. 479/2009[2] indeholder præcise regler og definitioner med henblik på anvendelsen af bestemmelserne i denne protokol.

(4) Hvis Kommissionen finder, at der er eller kan opstå et uforholdsmæssigt stort underskud i en medlemsstat, skal den afgive en udtalelse til den pågældende medlemsstat og underrette Rådet herom, jf. artikel 126, stk. 5, i TEUF. Med henvisning til sin egen rapport udarbejdet i henhold til artikel 126, stk. 3, i TEUF og Det Økonomiske og Finansielle Udvalgs udtalelse i henhold til artikel 126, stk. 4, i TEUF konkluderede Kommissionen, at der foreligger et uforholdsmæssigt stort underskud i Malta. Den 29. maj 2013 afgav Kommissionen derfor en udtalelse til Malta og underrettede Rådet herom[3].

(5) I artikel 126, stk. 6, i TEUF fastsættes det, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. I Maltas tilfælde fører denne generelle vurdering til følgende konklusioner.

(6) Ifølge de oplysninger, som de maltesiske myndigheder indberettede i april 2013, udgjorde det offentlige underskud i Malta 3,3 % af BNP i 2012 og overskred således referenceværdien på 3 % af BNP. I sin rapport, jf. artikel 126, stk. 3, i TEUF, fandt Kommissionen, at underskuddet var tæt på referenceværdien på 3 % af BNP, men at overskridelsen af referenceværdien ikke kan betegnes som exceptionel i traktatens og stabilitets- og vækstpagtens betydning. Navnlig er den ikke resultatet af et alvorligt økonomisk tilbageslag i traktatens og stabilitets- og vækstpagtens forstand. I 2010 og 2011 lå den årlige reale vækst i BNP i gennemsnit på over 2 %, hvilket er højere end den potentielle vækst. De indledende data vedrørende BNP, som blev offentliggjort af det nationale statistiske kontor den 11. marts 2013 viser, at den økonomiske vækst aftog i 2012, men dog stadig forblev positiv på 0,8 %. Det positive outputgab i 2011 forventes at være blevet en anelse negativt i 2012. Den forventede overskridelse af referenceværdien kan ikke betegnes som midlertidig. Ifølge Kommissionens forårsprognose fra 2013 forventes underskuddet at stige til 3,7 % af BNP i 2013 og nå 3,6 % af BNP i 2014. Traktatens underskudskriterium er dermed ikke opfyldt.

(7) De indberettede data viser også, at den offentlige bruttogæld udgjorde 72,1 % af BNP i 2012, hvilket er over referenceværdien på 60 % af BNP. Ifølge Kommissionens forårsprognose fra 2013 forventes gældskvoten at stige til 74,9 % af BNP i 2014. Efter ophævelsen af proceduren i forbindelse med uforholdsmæssigt store underskud i december 2012 har Malta fået tildelt en periode på tre år til at bringe sig i overensstemmelse med gældsreduktionsmålet, begyndende i 2012. Malta gjorde ikke tilstrækkelige fremskridt med hensyn til at indfri gældsreduktionsmålet i 2012, idet det strukturelle underskud blev forværret på trods af den påkrævede forbedring. Det kan derfor konkluderes, at traktatens gældskriterie ikke er opfyldt.

(8) I overensstemmelse med bestemmelserne i traktaten og stabilitets- og vækstpagten analyserede Kommissionen også "andre relevante forhold" i sin rapport. I stabilitets- og vækstpagten præciseres det, at der i forbindelse med lande med en gæld på over 60 % af BNP (f.eks. Malta) kun tages hensyn til disse relevante forhold i faserne forud for beslutningen om et uforholdsmæssigt stort underskud i forbindelse med vurderingen af overholdelsen af underskudskriteriet, hvis det offentlige underskud forbliver tæt på referenceværdien og overskridelsen af referenceværdien kun er midlertidig, hvilket ikke er tilfældet i Malta[4]. Ikke desto mindre er der dog taget hensyn til sådanne faktorer i forbindelse med vurderingen af en mulig overskridelse af gældskriteriet, men de synes ikke at stille spørgsmålstegn ved beslutningen om, at der foreligger et uforholdsmæssigt stort underskud. Navnlig er fremskridtene for at nå gældsreduktionsmålet vurderet på baggrund af den virkning, som ydelsen af finansiel bistand til eurolandene har for gælden og underskuddet. For Maltas vedkommende har den græske lånefacilitet, EFSF-udbetalinger, bidrag til ESM og operationer i forbindelse med det græske program i perioden 2011-2014 haft en samlet virkning på henholdsvis 3,9 % af BNP på gælden og 0,1 % af BNP på underskuddet. Hvis der tages højde for disse operationers virkninger, ville den strukturelle indsats, som var krævet af Malta i 2012 for at overholde gældskriteriet, have været mindre, men dog stadig betydeligt større end Maltas faktiske strukturelle indsats.

VEDTAGET DENNE AFGØRELSE:

Artikel 1

Det fastslås efter en generel vurdering, at der foreligger et uforholdsmæssigt stort underskud i Malta.

Artikel 2

Denne afgørelse er rettet til Republikken Malta.

Udfærdiget i Bruxelles, den […].

På Rådets vegne

Formand

[1] EFT L 209 af 2.8.1997, s. 6.

[2] EUT L 145 af 10.6.2009, s. 1-9.

[3] Alle dokumenter vedrørende proceduren i forbindelse med uforholdsmæssigt store underskud vedrørende Malta findes på: http://ec.europa.eu/economy_finance/sgp/deficit/countries/malta_en.htm.

[4] Artikel 2, stk. 4, i Rådets forordning (EF) nr. 1467/97.